На основу члана 18. и 28. Одлуке о јавним расправама, (Службени гласник града Врања бр. 13/19), сачињава се следећи:

**ИЗВЕШТАЈ**

 **О СПРОВЕДЕНОЈ ЈАВНОЈ РАСПРАВИ О НАЦРТУ**

**ПЛАНА РАЗВОЈА ОПШТИНЕ ВЛАДИЧИН ХАН ЗА ПЕРИОД ОД 2019 ДО 2024 ГОДИНЕ**

 Општинско веће општине Владичин Хан, сходно Статуту општине Владичин Хан и Одлуци о јавним расправама, на својој седници одржаној 06.09.2019. године сазвало је Јавну расправу о Нацрту Плана развоја Општине Владичин Хан за период од 2019 до 2024 године.

 Нацрт Плана развоја Општине Владичин Хан стављен је на увид свим заинтереованим странама, тако што је објављен на сајту општине Владичин Хан (<http://www.vladicinhan.org.rs/Opstine3/Cir/Siteview.asp?ID=6019>), а могао се извршити и увид у просторијама Услужног центра општине Владичин Хан. Период у току кога је било омогућено да се изврши увид у План трајао је 15 дана тј. од 07.09.2019. до 23.09.2019. године.

 Примедбе, сугестије и предлози везани за План развоја могли су се доставити свакодневно, електронски, на е-mail адресе info@vladicinhan.org.rs и dejandejan72@gmail.com као и лично у Услужном центру општине на шалтеру писарнице. Примедбе су се могле доставити и лично на отвореном састанку, који је одржан 23.09.2019. године у просторијама Центра за размену информација CONNECTION у Насељу Кула у Владичином Хану, са почетком у 10,00 часова.

Да узму учешће у јавној расправи позване су све заинтересоване стране, органи Општине, јавне службе, грађани, представници удружења грађана и средстава јавног обавештавања. Као учесници јавне расправе позвани су представници јавних предузећа чији је оснивач Општина Владичин Хан, представници установа чији је оснивач Општина Владичин Хан, председник Општине Владичин Хан, заменик председника Општине Владичин Хан, председница Скупштине општине Владичин Хан, заменик председника Скупштине општине Владичин Хан, начелник Општинске управе Општине Владичин Хан и општински правобранилац Општине Владичин Хан.

Првог дана сазивања јавне расправе предсердник општине Горан Младеновић, на састанку са координаторм за стратешко планирање изнео је своје примедбе на нацрт Плана развоја. Он сматра да у Акциони план Плана развоје неопходно је уврстити пројекте Изградње водозахвата на Јелашничкој реци, Гасификација општине Владичин Хан, као и Уређење Парка ВРЛА, испод моста Врла на коридору 10. Примедбе су прихваћене и наведени пројекти постали су саставни део Плана развоја општине Владичин Хан.

Горан Радивојевић, директор ЈП за комунално уређење Владичин Хан, на састанку са координатором за стратешко планирање, изнео је примедбу да у Акциони план Плана развоје неопходно је уврстити пројекат Истраживање карактеристика паркирања са предлогом мера и израда пројекта техничког регулисања саобраћаја за оне улице које би ушле у систем наплате паркирања. Примедба је прихваћена и наведени пројекат постао је саставни део Плана развоја општине Владичин Хан.

Путем е-mailа дате су следеће примедбе и предлози:

1. Милан Вучковић, представник НВО сектора сматра да у Акциони план Плана развоје неопходно је уврстити пројекте:
* Израда визиторског центра на подручју заштићеног природног добра Јовачка језера
* Успостављање система управљања заштићеним природним подручјем Јовачка језера
* Промоција природних, историјских и културних локација
* Образовна инклузија маргинализованих друштвених група: Роми, особе са инвалидитетом и др.
* Унапређење постојећих и успостављање нових услуга, као и већа приступачност услуга здравствене и социјалне заштите особама које припадају маргинализованим друштвеним групама: стара и инвалидна лица која живе у удаљеним и неприступачним селима
* Повећање запошљивости особа које припадају теже запошљивим категоријама: Роми, особе са инвалидитетом, особе са нижим степеном образовања, жене у руралним подручјима, лица преко 50 година старости и др. кроз програме обука, преквалификација и доквалификације, самозапошљавање и сл.
* Подизање капацитета установа и организација које се баве пружањем услуга здравствене и социјалне заштите: набавка опреме, адаптација објеката, усавршавање кадрова и сл.
* Унапређење људских и материјалних ресурса надлежних инситуција и организација за управљање ризицима и ванредним ситуацијама, и бољу припремљеност за интервенције у случају природних катастрофа и катастрофа изазваних људским фактором: пожари, поплаве, земљотреси, технички и технолошки инциденти и сл.)

Примедбе су прихваћене и наведени пројекти постали су саставни део Плана развоја општине Владичин Хан.

1. Милош Цветковић, представник ЈП за комунално уређење сматра да у Акциони план Плана развоје неопходно је уврстити пројекат Јавно осветљење локалних сеоских путева, Козница, Џеп, Момин Камен, Кржинце. Примедба је прихваћена и наведени пројекат постао је саставни део Плана развоја општине Владичин Хан.
2. Слађан Ђорђевић, директор Техничке школе, сматра да у Акциони план Плана развоје неопходно је уврстити пројекте:
* Реконструкција котларнице са заменом котлова у Техничкој школи и гимназији
* Уређење дворишта у средње школским установама у општини
* Реконструкција и санација учионица , водоводне и канализационе мреже у средње школским установама у општини
* Набавка школског намештаја и опреме у средњим школама
* Набавка опреме за смер техничар за роботику и електротехничар за електронику на возилу
* Изградња ученичког дома при Техничкој школи

Примедбе су прихваћене и наведени пројекти постали су саставни део Плана развоја општине Владичин Хан.

1. Србијанка Божовић, радник Установе Центар за културне делатности, туризам и библиотекарство изнела је следеће примедбе:
* У целом тексту Плана развоја где се помињу Јовачка језера нигде не стоји да је то данас заштићено природно добро, да су подаци стари, те да треба кориговати податке везано за Јовачка језера. У ту сврху она даје следеће информације:

" **Споменик природе „Јовачка језерa“:** Споменик природе„Јовачка језера“чине скупину од шест урвинских језера насталих на некадашњем Јовачком клизишту, једна од највећих природних катастрофа скорије прошлости на тлу Србије. Настала су као последица једног од највећих клизишта у Србији. Наиме, у ноћи између 17. и 18. фебруара 1977. године, са околних вулканских планина Грот (1327 м) и Облик (1310 м), кренула је клизна маса од 150 милиона м3. Клизиште, које је трајало неколико дана, збрисало је са лица земље 11 од укупно 16 махала колико је село тада имало. Јовачка језера су настала као последица једног од највећих клизишта у Србији. Од поменуте ноћи па у наредних десетак дана колико је трајало интезивно кретање стенских маса клижењем је био захваћен појас ширине 0,5-0,75 km, односно дужине 3 km са површином од 1,525 km2, чему треба придодати још око 0,5 km2 по ободу клизног тела. У оквиру клизне масе настала су језера **Жилевје, Русимово, Црквено, Мало и Живково језеро**. Велико **Јовачко језеро** настало је преграђивањем Јовачке реке клизном масом.

У генетском смислу Јовачка језера су урвинска или језера на клизишту настала на удубљењима клизне масе (lanslides lakes). Овог типа су језера Жилевје, Русимово, Црквено, Мало и Живково језеро, док највеће Јовачко језеро одговара подтипу језера насталог преграђивањем речног корита клизном масом. Јовачка језера су једини локалитет са два генетска типа урвинских језера.

**Јовачка језера** су уврштена на списак Инвентара геонаслеђа Србије ( 2005. и 2008. године), као хидролошки објекти националног нивоа вредности.

**Површина:** Укупна површина Споменика природе износи 53ha 12a 88m2, од тога 36ha 06a 97m2 (67,89%) налази се под режимом заштите II степена и 17ha 05a 91m2 (32,11%) под режимом заштите III степена.

**Управљач:** Природно добро „Споменик природе Јовачка језера“ поверено је на старање установи Центар за културне делатности, туризам и библиотекарство општине Владичин Хан – сектору за туризам ( Одлука Скупштине општине Владичин Хан број: 06-68/5/17-IV/04), која ће на основу Плана управљања Спомеником природе „Јовачка језера“ за временски период од десет година, као основног документа обављати послове заштите и развоја овог природног добра."

Овај текст постао је саставни део Плана развоја, а подаци који се односе на Јовачка језера кориговани су.

 Дана 23.09.2019. године у просторијама Центра за размену информација CONNECTION у Насељу Кула у Владичином Хану, са почетком у 10,00 часова, одржана је јавна расправа о нацрту Плана развоја Општине Владичин Хан за период од 2019 до 2024 године. Јавној расправи су присуствовали представници Општине Владичин Хан, служба општинског већа и општински правобранилац, представници јавних предузећа и установа: ЈП Водовод Владичин Хан, ЈП за комунално уређење Владичин Хан, Центар за социјални рад Владичин Хан, Дечјег вртића Пчелица и Центра за културне делатности, туризам и библиотекарство. (Прилог: Листа присутних).

 Током отвореног састанка Мирослав Спиридонов, представник ЈП Водовод и канализација сматра да у Акциони план Плана развоје неопходно је уврстити пројекат Повећања капацитета изворишта за водоснабдеванје током ремонта ХЕ Врла у Лепеници. Примедба је прихваћена и наведени пројекат постао је саставни део Плана развоја општине Владичин Хан.

 Марија Станојевић, општински правобранилац изнела је следеће примедбе на нацрт Плана развоја:

1. У делу Плана развоја "Локална самоуправа", треба додати и Општинско правобранилаштво које је законски заступник имовинских права и интереса општине Владичин Хан и обавља послове заштите у складу са законом, Статутом општине и одлуком о правобранилаштву Општине Владичин Хан.
2. У делу Плана развоја "Локална привреда", Индустриска зона ЈУГ не постоји, обе слободне зоне су у поступку ликвидације, та да приликом описа Индустриске зоне, информације треба узети из Плана детаљне регулације индустриске зоне Владичин Хан. Исто тако напомиње да ТЕКЛАС није купио имовину из стечаја од АД СЛОГА већ је сва имовина купљена од општине Владичин Хан. Даље регионални пут који се помиње Р 214, променио је име и сада носи ознаку Државни пут другог Б реда 441, што исто тако треба кориговати.
3. У делу Плана развоја "Здравствена заштита", напомиње да здравствене станице и амбуланте нису објекти у власиштву дома здравља већ су у својини Републике Србије или општине Владичин Хан.

Све примедбе су прихваћене и унете су корекције у текст Плана развоја општине Владичин Хан

Координатор за стратешко планирање

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Дејан Николић